./data/phi0914/phi00138/phi0914.phi00138.perseus-lat1.xml
Titus Livius (Livy)
ibi relicta maiore parte exercitus — neque enim ad       tanta itinera sufficerent — cum duobus milibus Athenaeum, quod unum a praesidio       suo retentum fuerat, pervenit   inde proximis       temptatis cum facile animadvertisset cetera hostilia esse, Gomphos regressus       omnibus copiis simul in Athamaniam redit         Xenonem inde cum mille peditibus praemissum Ethopiam occupare iubet, opportune       Argitheae imminentem;  quem ubi teneri ab suis       locum vidit, ipse circa templum Iovis Acraei posuit castra  ibi unum diem foeda       tempestate retentus, postero die ducere ad Argitheam intendit   euntibus extemplo apparuere Athamanes       in tumulos  imminentis viae discurrentes  ad quorum conspectum constitere prima       signa,  totoque agmine pavor et trepidatio       erat, et pro se quisque, quidnam futurum esset, cogitare, si in valles subiectas       rupibus agmen foret demissum   haec tumultuatio       regem cupientem, si se sequerentur, raptim evadere angustias, revocare primos et       eadem, qua venerat, via referre coegit signa  Athamanes primo ex intervallo       quieti sequebantur;  postquam Aetoli se       coniunxerunt, hos, ut ab tergo agmini instarent, reliquerunt, ipsi ab lateribus       se circumfuderunt,  quidam per notas calles       breviore via praegressi transitus insedere; tantumque tumultus Macedonibus est       iniectum, ut fugae magis effusae quam itineris ordinati modo multis armis       virisque relictis flumen traiecerint   hic       finis sequendi fuit  inde tuto Macedones Gomphos et a Gomphis in Macedoniam       redierunt   Athamanes Aetolique Ethopiam ad       Xenonem ac mille Macedonas opprimendos undique concurrerunt   Macedones parum loco freti ab Ethopia in altiorem       deruptioremque undique tumulum concessere; quo pluribus ex locis aditu invento       expulere eos Athamanes,  dispersosque et per       invia atque ignotas rupes iter fugae non expedientis partim ceperunt partim       interfecerunt  multi pavore in derupta praecipitati; perpauci cum Xenone ad       regem evaserunt  postea per indutias sepeliendi caesos potestas facta est             Amynander recuperato regno legatos et Romam ad       senatum et ad Scipiones in Asiam, Ephesi post magnum cum Antiocho proelium       morantes, misit   pacem petebat  excusabatque sese, quod per Aetolos recuperasset paternum regnum;       Philippum incusabat